paragraph_text: Razvoj je počeo 1994. godine, pa je po toj godini i spomenutim tvrtkama vozilo i dobilo ime (Romarm Nurol-94). Iako je razvoj počeo 1994. godine, već sljedeće godine na međunarodnoj izložbi naoružanja IDEF-1995, održanoj u Ankari, predstavljen je prvi prototip RN-94. Sudeći po izgledu prototipa i kupoli koja je na njega ugrađena, razvidno je kako su njegovi konstruktori u početku razvoja bili usmjereni na dizajn ruskih vozila BTR. Prvi je prototip bio vrlo nalik BTR-u, posebno njegov prednji dio, čak su između prvog i drugog pogonskog mosta bila ugrađena vrata za izlaz u nuždi. Nastavkom razvoja i ispitivanja prototipa vanjski oblik vozila se u mnogome izmijenio, pa čak i međuosovinski razmak. Tijekom 1995. i 1996. godine proizvedena su još tri borbena vozila od kojih je jedno izrađeno u Turskoj i predano njihovim oružanim snagama na trupna ispitivanja.